b'\n_START_ARTICLE_\nGastronomia de l\'Imperi Otom\xc3\xa0\n_START_SECTION_\nCaracter\xc3\xadstiques\n_START_PARAGRAPH_\nEs caracteritza per emprar una gran diversitat d\'ingredients en l\'elaboraci\xc3\xb3 dels seus plats, es pot dir que quasi tots ells s\xc3\xb3n molt equilibrats des del punt de vista nutricional, per exemple es barregen molt b\xc3\xa9 les carns amb els arrossos, barreges molt s\xc3\xa0vies que van tenir el seu origen en l\'apogeu de l\'imperi otom\xc3\xa0 (1453-1650) quan es va estendre per Europa i Egipte._NEWLINE_La gastronomia de l\'imperi otom\xc3\xa0 tamb\xc3\xa9 va contribuir a la dispersi\xc3\xb3 i divulgaci\xc3\xb3 de certs aliments que s\'anaven trobant en altres pa\xc3\xafsos, un exemple clar n\'\xc3\xa9s la beguda boza que es pot trobar en diversos pa\xc3\xafsos que van estar dins de l\'\xc3\xa0rea d\'influ\xc3\xa8ncia d\'aquest imperi.\n_START_SECTION_\nPlats\n_START_PARAGRAPH_\nLa gastronomia otomana destaca per l\'equilibri nutricional de la majoria dels seus plats, que solen contenir hortalisses o verdures, a m\xc3\xa9s de llegums o cereals, i estar cuinats en oli d\'oliva. Els peixos es mengen frescos vora el mar o en indrets on es poden pescar als rius. Les carns solen ser picades (kebab, \xc4\x87evapi, \xc4\x87evap\xc4\x8di\xc4\x87i, kebapi, etc.) o tallades a trossos, de vegades punxades en broquetes. Les broquetes de carn i peix es couen al foc, a la graella o a l\'ast. Amb carn es fan tamb\xc3\xa9 botifarres seques, salades o agredolces, que en alguns pa\xc3\xafsos s\'anomenen sucuk. Tamb\xc3\xa9 es menjava carn i pollastre (tavuk g\xc3\xb6\xc4\x9fs\xc3\xbc) amb llet d\'ametlles, igual que el menjar blanc medieval catal\xc3\xa0, plat que actualment a les cuines catalana, balear i occitana ha sobreviscut \xc3\xbanicament com a unes postres, ja sense carn._NEWLINE_Tamb\xc3\xa9 es menja arr\xc3\xb2s, sencer o en forma de farinetes, i molta pasta, en forma de fideus, s\xc3\xa8mola, bulgur o sense forma, com l\'actual pasta amb ou hongaresa anomenada tarhonya. Els llegums, especialment els cigrons, s\xc3\xb3n tamb\xc3\xa9 molt populars i estesos._NEWLINE_A la cuina otomana pertayen els petits entrants variats a compartir, les tapes o meze, paraula que es troba a totes les lleng\xc3\xbces dels territoris pertanyents a l\'antic Imperi Otom\xc3\xa0._NEWLINE_Tamb\xc3\xa9 \xc3\xa9s caracter\xc3\xadstic d\'aquesta cuina, i roman encara a les cuines que l\'han heretat, les hortalisses farcides d\'arr\xc3\xb2s o de carn picada: carbassons, alberg\xc3\xadnies, pebrots, etc. algunes cuines han copiat la idea per a farcir patates, per exemple. En alguns llocs es coneixen com a farcellets de col i hortalisses farcides mentre que d\'altres com a dolmes o dolmades (ambdues paraules d\'origen otom\xc3\xa0, de traducci\xc3\xb3 literal "cosa farcida"). Les verdures tamb\xc3\xa9 es mengen en sofregits i samfaines, per acompanyar els farcellets, carns o simplement amb ous fregits, com \xc3\xa9s el cas de la shakshuka. Hi ha refer\xc3\xa8ncies escrites de sultans otomans que mengen altrament els ous amb una mena d\'allioli fet amb iogurt. tamb\xc3\xa9 hi ha ou i verdures a la piyaz, una amanida no molt diferent de l\'ensalada russa, malgrat que aquesta no sigui directament de provinen\xc3\xa7a otomana._NEWLINE_Un plat caracter\xc3\xadstic d\'aquesta cuina \xc3\xa9s la sopa de carn ovina, verdures i pasta anomenada xorba (\xc3\x87orba, \xc4\x8corba, \xd0\xa7\xd0\xbe\xd1\x80\xd0\xb1\xd0\xb0, chorba, shorva, shurbo, shorpo, shurpa, sorpa... segons el pa\xc3\xads, el mot vindria de l\'\xc3\xa0rab per "beure"), que s\'ha mantingut a nombroses cuines actuals, incloent cuines d\'\xc3\x80sia Central i el Caucas, R\xc3\xbassia, Romania, S\xc3\xa8rbia, Bulg\xc3\xa0ria i Gr\xc3\xa8cia. El cac\xc4\xb1k pot ser una sopa per\xc3\xb2 sol ser m\xc3\xa9s aviat un acompanyament a base de iogurt molt dilu\xc3\xaft, cogombre i altres ingredients que a Gr\xc3\xa8cia t\xc3\xa9 una versi\xc3\xb3 posterior una mica m\xc3\xa9s espessa que es diu tzatziki i a Bulg\xc3\xa0ria una de m\xc3\xa9s l\xc3\xadquida que es diu sopa tarator. Sembla que el iogurt va ser introdu\xc3\xaft pels otomans a Europa despr\xc3\xa9s d\'haver-lo pres de les cuines \xc3\xa0rab i persa._NEWLINE_Tamb\xc3\xa9 pertanyen a la cuina otomana les coques tapades i panades de carn picada, les de formatge blanc (feta o recuit), les d\'espinacs (sovint amb panses o panses i pinyons) i les d\'espinacs amb formatge blanc. Poden ser petites, en aquest cas de forma triangular, de mitja lluna, de cilindre, etc. de pasta fil\xc2\xb7lo, de pasta fullada o actualment a alguns pa\xc3\xafsos d\'Europa de vegades tamb\xc3\xa9 de massa de pa. A B\xc3\xb2snia i Hercegovina, S\xc3\xa8rbia i Montenegro s\xc3\xb3n de carn i tenen forma d\'ensa\xc3\xafmada. El nom en algunes lleng\xc3\xbces \xc3\xa9s similar a b\xc3\xb6re\xc4\x9fi, b\xc3\xb6rek, burek, byrek, borekass, etc. que vol dir retor\xc3\xa7ar, potser per la manera de fer la pasta.\n_START_SECTION_\nDol\xc3\xa7os\n_START_PARAGRAPH_\nMolts dol\xc3\xa7os, com per exemple l\'halva (relacionada amb el nogat i el torr\xc3\xb3), i pastissets, a m\xc3\xa9s de t\xc3\xa8cniques - com per exemple per a fer pasta fil\xc2\xb7lo, pasta fullada i similars, inclosa la de l\'ensa\xc3\xafmada i el xuxo - per a fer alguns d\'aquests i altres, de la cuina oriental provenen de la cuina otomana, \xc3\xa9s l\'exemple de les baclaves, els pastissets orientals de fideus, els tcharak i dels mchewek, per exemple, i indirectament potser tamb\xc3\xa9 dels panellets. Altres dol\xc3\xa7os europeus provenen directament o indirecta dels otomans, com \xc3\xa9s el cas de l\'strudel austr\xc3\xadac, que est\xc3\xa0 emparentat amb la baclava. Els bunyols estan relacionats amb els gulab jamun, unes boletes de massa fregida origin\xc3\xa0ries de l\'est de l\'\xc3\x8dndia que els otomans haurien est\xc3\xa8s per tot el seu territori._NEWLINE_Les postres solien ser fruita fresca o seca. La cuina otomana va adoptar de la persa les peres bullides en aigua ensucrada i aromatitzada, unes postres de les quals a Europa se n\'han fet versions amb diferents vins i licors. Sembla que tamb\xc3\xa9 les peres i pomes cuites europees, com a les compotes, tindrien origen a la cuina otomana.\n_START_SECTION_\nBegudes\n_START_PARAGRAPH_\nUna beguda t\xc3\xadpica n\'\xc3\xa9s la boza que es fa amb blat fermentat i cont\xc3\xa9 una petita quantitat d\'alcohol, un 1% en volum aproximadament. Avui dia encara \xc3\xa9s molt popular a Alb\xc3\xa0nia, B\xc3\xb2snia i Hercegovina, Bulg\xc3\xa0ria, Maced\xc3\xb2nia del Nord, Montenegro, Romania, S\xc3\xa8rbia, i Turquia. A l\'Imperi Otom\xc3\xa0, fins al segle\xc2\xa0xix, a les tavernes, que portaven normalment grecs o albanesos no musulmans, els mezze se servien amb vi, a pesar de l\'estricta prohibici\xc3\xb3 a l\'alcohol que imposaven molts sultans._NEWLINE_Els otomans van introduir el caf\xc3\xa8 a Turquia cap a l\'any 1530, i d\'all\xc3\xa0 es va estendre r\xc3\xa0pidament a \xc3\x80ustria, Hongria, Fran\xc3\xa7a, Anglaterra i la resta d\'Europa. De fet del mot otom\xc3\xa0 (kahve) \xc3\xa9s del que provenen el mot "caf\xc3\xa8" en catal\xc3\xa0 i en la resta de lleng\xc3\xbces europees. Posteriorment, al segle\xc2\xa0xvii, va ser prohibit a l\'Imperi Otom\xc3\xa0 per raons pol\xc3\xadtiques, per\xc3\xb2 aix\xc3\xb2 no ha evitat que se sigui prenent, actualment, als antics territoris otomans. Als pa\xc3\xafsos balc\xc3\xa0nics, Gr\xc3\xa8cia i Turquia el caf\xc3\xa8 es pren "a la turca", mai amb llet. El te \xc3\xa9s una beguda tamb\xc3\xa9 molt corrent, que es beu sense llet, al contrari de com es beu a Gran Bretanya, per exemple, i les seves excol\xc3\xb2nies.'